**PROJEKT ''VARNO NA KOLESU''**

Učenci 5. razreda smo izvedeli, da imamo možnost sodelovati v projektu Varno na kolesu. A odločitev ni bila preprosta. Po dolgem in počez smo se odločali, ali naj sodelujemo v projektu ali ne. Odločili smo za sodelovanje. Čez nekaj dni nam je učiteljica predstavila dve možnosti nalog za prvi sklop. Izbrali smo prvo možnost- Jaz, kolo in svet..

Lotili smo se prvega dela, ki je bil dokaj enostaven. Z anketo smo zbrali podatke o nekateri kolesarskih navadah iz nekaj držav ter poročali o pridobljenih podatkih. Kanal za ogled podatkov se imenuje Svet na kanalu 5. Podatke smo pridobili od učencev iz naslednjih držav: Hrvaška, Italija, Filipini, Japonska, Madžarska, Bosna in Hercegovina. Podatke iz ankete smo predstavili tako, da smo posneli film Svet na kanalu pet.

Čez nekaj mesecev smo se lotili drugega dela projekta. Naslov drugega sklopa je bil Najpogostejši prekrški kolesarjev. Odločili smo se, da bomo posneli glasbeni film. Spomnili smo se nekaj primerov najpogostejših prekrškov kolesarjev, napisali scenarij, odigrali prizore in jih nato posneli. Besedila ljudskih pesmi smo priredili. Ob klavirski spremljavi učitelja Simona smo jih zapeli in posneli. Potem smo vse skupaj uredili in dobili celoten film, ki je genialen. Vse skupaj smo poslali na natečaj.

Bili smo zadovoljni z delom, ki smo ga opravili. Imeli smo se super in upamo na najboljši rezultat.

Ajda Zupan in Julija Gugunovič